НАРЕДБА № 16 от 17.11.2005 г. за условията и реда за провеждане на курс за обучение и изпит и за издаване и отнемане на свидетелство на класификатори за класификация на кланични трупове по скалите на Съюза
(Загл. изм. – ДВ, бр. 16 от 2019 г.)

Издадена от министъра на земеделието и горите, обн., ДВ, бр. 95 от 29.11.2005 г., изм. и доп., бр. 62 от 10.08.2010 г., бр. 23 от 14.03.2014 г., изм., бр. 16 от 22.02.2019 г., бр. 64 от 9.08.2022 г., в сила от 9.08.2022 г.
Глава първа
ОБЩИ ПОЛОЖЕНИЯ

Чл. 1. (Изм. – ДВ, бр. 16 от 2019 г.) С тази наредба се уреждат условията и редът за провеждане на курс за обучение, полагане на изпит, издаване и отнемане на свидетелство на класификатор на кланични трупове по скалите на Съюза.
Чл. 2. Класификатори могат да бъдат лица, навършили 18 години, със завършено средно образование и придобили правоспособност при условията и по реда на тази наредба.
Чл. 3. По реда на тази наредба се придобива правоспособност за класификатор на кланични трупове на овце, говеда и свине.
Глава втора
ОБУЧЕНИЕ ЗА ПРИДОБИВАНЕ НА ПРАВОСПОСОБНОСТ ЗА КЛАСИФИКАТОР

Чл. 4. (1) (Изм. - ДВ, бр. 62 от 2010 г., бр. 16 от 2019 г., бр. 64 от 2022 г. , в сила от 9.08.2022 г.) Обучение на кандидати за придобиване на правоспособност за класификатор на кланични трупове по скалите на Съюза се извършва от Селскостопанската академия, от университетите, обучаващи специалисти по класификация на кланични трупове, или от съответната обучителна организация въз основа на изготвена от тях програма, одобрена от министъра на земеделието.
 (2) (Изм. – ДВ, бр. 23 от 2014 г.) Програмата за обучение и за провеждане на изпит включва теоретична и практическа част и критериите за оценка при провеждане на изпита. Към програмата за обучение се прилага списък на преподавателите.
 (3) Теоретичната част е с продължителност най-малко 30 учебни часа за всеки вид кланичен труп и включва обучение относно:
 1. (доп. - ДВ, бр. 62 от 2010 г.) законодателство в областта на класификацията на кланичните трупове и докладването на цените;
 2. породи и категории овце, говеда и свине;
 3. (доп. - ДВ, бр. 62 от 2010 г.) организация на дейността в кланиците, място и задължения на класификатора в кланицата;
 4. изисквания за класификация и представяне на кланичните трупове;
 5. системи за класификация на кланични трупове;
 6. методи за оценка, апаратура за класификация;
 7. анатомични области на кланичния труп;
 8. категории кланични трупове;
 9. работа с апаратура за класификация;
 10. (доп. - ДВ, бр. 62 от 2010 г.) контрол на класификацията, представянето, етикетирането и претеглянето на кланични трупове;
 11. класифициране на кланични трупове - визуално и с апаратура;
 12. (доп. - ДВ, бр. 62 от 2010 г.) видове маркировка на трупове;
 13. документация и отчетност;
 14. (нова - ДВ, бр. 62 от 2010 г.) изчисляване на цените за докладване;
 15. (предишна т. 14 - ДВ, бр. 62 от 2010 г., изм., бр. 16 от 2019 г., бр. 64 от 2022 г. , в сила от 9.08.2022 г.) регистриране на информацията относно класификацията и изпращане в Министерството на земеделието.
 (4) Практическата част от обучението се извършва в кланица, с която обучаващата институция има сключен договор, и в зависимост от метода на оценка на кланичните трупове е със следната продължителност:
 1. (изм. - ДВ, бр. 62 от 2010 г.) при визуална оценка на кланични труповете от овце и говеда - най-малко 30 учебни часа за всеки вид кланичен труп;
 2. (изм. - ДВ, бр. 62 от 2010 г.) при класификация на кланичните трупове от свине чрез използването на апаратура - най-малко 20 учебни часа.
 (5) Обучението за класификация на кланични трупове на овце и говеда може да бъде проведено в рамките на един курс на обучение.
Чл. 5. По време на обучението се провеждат контролни тестове, резултатите от които показват степента на усвояване и прилагане на знанията и уменията на кандидатите.
Чл. 6. (Изм. - ДВ, бр. 62 от 2010 г.) Преподавателите по теория и практика са лица, които притежават професионална квалификация и опит в областта на класификацията на кланични трупове.
Глава трета
ПОЛАГАНЕ НА ИЗПИТ И ИЗДАВАНЕ НА СВИДЕТЕЛСТВО ЗА КЛАСИФИКАТОР

Чл. 7. Обучението за придобиване на правоспособност за класификатор завършва с полагане на изпит по теория и практика.
Чл. 8. (1) (Изм. – ДВ, бр. 16 от 2019 г., бр. 64 от 2022 г. , в сила от 9.08.2022 г.) Изпитът по чл. 7 се провежда от комисия, назначена от министъра на земеделието или упълномощено от него лице, която включва представители на обучаващата институция, Министерството на земеделието и един практикуващ класификатор.
 (2) Изпитът се провежда в кланица, с която обучаващата институция има сключен договор.
Чл. 9. (1) Свидетелството за класификатор на кланични трупове от овце, говеда и свине се получава след проведен курс на обучение и успешно положен изпит. Критериите за оценка се определят в програмата за обучение.
 (2) (Изм. - ДВ, бр. 62 от 2010 г.) Свидетелството за правоспособност се издава от организациите по чл. 4, ал. 1 и съдържа данните, посочени в приложение № 1.
 (3) (Доп. – ДВ, бр. 23 от 2014 г.) Свидетелството се издава за класификация на един вид животни и е безсрочно.
 (4) (Отм. – ДВ, бр. 23 от 2014 г.).
 (5) (Изм. – ДВ, бр. 23 от 2014 г., бр. 16 от 2019 г., бр. 64 от 2022 г. , в сила от 9.08.2022 г.) В Министерството на земеделието се поддържа регистър на класификаторите, завършили курс за класификация на кланични трупове от говеда, свине и овце, в който се отразяват издаването на свидетелства и тяхното отнемане. Организациите по чл. 4, ал. 1 подават информация за издадените свидетелства в Министерството на земеделието.
Глава четвърта
ОТНЕМАНЕ НА СВИДЕТЕЛСТВОТО И ИЗДАВАНЕ НА НОВО СВИДЕТЕЛСТВО

Чл. 10. (Изм. и доп. - ДВ, бр. 62 от 2010 г., бр. 16 от 2019 г., изм., бр. 64 от 2022 г. , в сила от 9.08.2022 г.) Министърът на земеделието възлага на длъжностни лица контрола на класификаторите по извършване на класификация и докладване на цените.
Чл. 11. (Нов - ДВ, бр. 62 от 2010 г., изм., бр. 23 от 2014 г.) (1) (Изм. – ДВ, бр. 16 от 2019 г.) Обучаващите институции по чл. 4, ал. 1 могат да организират опреснителни курсове при заявено участие от класификатори, които не са практикували класификация на кланични трупове в продължение на пет години.

 (2) Теоретичната част е с продължителност най-малко 8 учебни часа.

 (3) Практическата част от обучението се провежда в кланица, с която обучаващата институция има сключен договор, и е с продължителност най-малко 6 учебни часа за говеда и овце и 4 часа за свине.
Чл. 12. (Предишен чл. 11, изм. - ДВ, бр. 62 от 2010 г.) (1) (Изм. – ДВ, бр. 16 от 2019 г., бр. 64 от 2022 г. , в сила от 9.08.2022 г.) Свидетелството "класификатор на кланични трупове" се отнема от министъра на земеделието по предложение на лицата по чл. 10, ал. 1 при:
 1. (изм. – ДВ, бр. 23 от 2014 г., бр. 64 от 2022 г. , в сила от 9.08.2022 г.) отклонения от правилата за класификация;
 2. непълноти и липса на документация;
 3. неспазване на сроковете за докладване на цените;
 4. (изм. – ДВ, бр. 23 от 2014 г., бр. 16 от 2019 г.) непрактикуване на класификация за срок от пет години и непреминат опреснителен курс по чл. 11, ал. 1.
 (2) (Изм. – ДВ, бр. 23 от 2014 г.) Отнемането на свидетелството се отразява в регистъра на класификаторите по чл. 9, ал. 5.
Чл. 13. (Предишен текст на чл. 12, изм. - ДВ, бр. 62 от 2010 г., бр. 23 от 2014 г.) Отнетото свидетелство се възстановява, когато класификаторите положат изпит по теория и практика, без да преминават повторно курс на обучение.
ЗАКЛЮЧИТЕЛНА РАЗПОРЕДБА

Параграф единствен. (Изм. - ДВ, бр. 62 от 2010 г., бр. 23 от 2014 г.) Тази наредба се издава на основание чл. 58б, ал. 6 от Закона за прилагане на Общата организация на пазарите на земеделски продукти на Европейския съюз. 
————————————————————————————————

НАРЕДБА
 за изменение и допълнение на Наредба № 16 от 2005 г. 
за условията и реда за провеждане на курс за обучение и изпит 
и за издаване и отнемане на свидетелство на класификатори за 
окачествяване на кланични трупове по скалата 
(ДВ, бр. 62 от 2010 г.)
.........................................................................
 § 8. Навсякъде в наредбата думите "Министерството на земеделието и горите", "МЗГ" и "министъра на земеделието и горите" се заменят съответно с "Министерството на земеделието и храните", "МЗХ" и "министъра на земеделието и храните".
 .........................................................................
ЗАКЛЮЧИТЕЛНИ РАЗПОРЕДБИ
 към Наредба № 2 от 28 юли 2022 г. за класификация на кланични трупове на говеда, свине 
и овце по скалите на Съюза, отчитане и докладване на пазарните цени на някои категории 
кланични трупове и проверки в кланиците 
(ДВ, бр. 64 от 2022 г., в сила от 9.08.2022 г.)
........................................................................................
 § 3. В Наредба № 16 от 2005 г. за условията и реда за провеждане на курс за обучение и изпит и за издаване и отнемане на свидетелство на класификатори за класификация на кланични трупове по скалите на Съюза се правят следните изменения:
 ........................................................................................
 4. Навсякъде в наредбата думите "Министерството на земеделието, храните и горите" и "министъра на земеделието, храните и горите" се заменят съответно с "Министерството на земеделието" и "министъра на земеделието".
 ........................................................................................
                                                                  Приложение № 1
                                                                към чл. 9, ал. 2 
                                                  (Изм. - ДВ, бр. 62 от 2010 г.,
                                                              бр. 16 от 2019 г., 
                                                              бр. 64 от 2022 г. , 
                                                         в сила от 9.08.2022 г.) 

.........................................	

Наименование, адрес на издаващия свидетелството	

СВИДЕТЕЛСТВО	

№ ........ 
на ........................................(трите имена)
за завършен курс на обучение
за класификатор на кланични трупове
от ................................ (говеда, свине или овце)
по скалите на Съюза	

........................
(име, подпис на
ръководителя на
обучаващата
институция и печат	

......................... 
(име, подпис на
министъра на земеделието
 и печат)	

    Дата...... г.	

	
                                                                   Приложение № 2
                                                         към чл. 12, ал. 1, т. 1 
                                                  (Ново - ДВ, бр. 62 от 2010 г., 
                                                 изм. и доп., бр. 23 от 2014 г., 
                                                        отм., бр. 64 от 2022 г. , 
                                                         в сила от 9.08.2022 г.)
                                                                   Приложение № 3
                                                         към чл. 12, ал. 1, т. 1 
                                                  (Ново - ДВ, бр. 23 от 2014 г., 
                                                        отм., бр. 64 от 2022 г. , 
                                                         в сила от 9.08.2022 г.)